יעקב רוזנפלד

ד"ר יעקב רוזנפלד (11 בינואר 1903 – 22 באפריל 1952), המוכר בשמו הסיני לוֹאו שֶנגטה (בכתב סיני מפושט: 罗生特), היה רופא יהודי שהתנדב לצבא השחרור העממי של סין ופעל כמפקד בכיר בחיל הרפואה בתקופת מלחמת סין–יפן השנייה ואחרי כן, בדרגת גנרל, במלחמת האזרחים הסינית.

קורות חייו
רוזנפלד נולד כבן הבכור לרגינה ומיכאל בלמברג שבאוסטרו-הונגריה (כיום לבוב באוקראינה). ב-1910 עקרה משפחתו לעיירה ולרסדורף (Wöllersdorf) שבאוסטריה תחתית, שם העביר את ילדותו ונעוריו.
ב-1921 עבר לווינה לשם לימודי רפואה באוניברסיטת וינה. ב-1928 קיבל תואר דוקטור, החל לעבוד בבית חולים והתמחה באורולוגיה וגינקולוגיה.
בשנת 1934 פתח מרפאה בעיר וינר נוישטאדט עם אחותו, שטפני, שהייתה רופאה כללית ורופאת שיניים.
בשנת 1938, לאחר השתלטות גרמניה הנאצית על אוסטריה (האנשלוס), נעצר ונשלח למחנה הריכוז דכאו, ומשם לבוכנוואלד.
ביוני 1939 שוחרר בתנאי שיעזוב את המדינה בתוך 14 יום. בסיוע הקונסול הסיני, חסיד אומות העולם חה פנגשאן, הצליח להימלט לסין עם אחיו, יושי. שם פתח מרפאה והשתקע בגטו שאנגחאי. העיר שאנגחאי הייתה תחת כיבוש יפני באותה תקופה.

למרות מצבו הכלכלי המבוסס, החליט לצאת מן העיר ולהצטרף לצבא השחרור העממי הסיני. ככל הנראה בהשפעת הנס שיפה, קומוניסט יהודי שהתגורר בגטו וכתב לשבועון הגרמני די ולטבינה תחת שם העט "אסיאתיקוס". בעזרת שיפה הצליח לצאת מן העיר במרץ 1941 והצטרף כרופא לארמייה הרביעית של צבא השחרור העממי, שלחמה בדרום סין סביב שנגחאי.
הוא שימש כמנתח בבית חולים שדה, ניתח חיילים פצועים, טיפל באלפי כפריים ובמקביל יילד תינוקות. כיוון שהסינים התקשו לבטא את שמו, דבק בו הכינוי "לואו שנג" ("אף ארוך" בסינית). ב-1943 הועבר לארמייה השמינית, שפעלה בצפון סין, באזור הצבאי שאנדונג.
הוא התקדם לתפקיד קצין הרפואה הראשי והועלה לדרגת גנרל על ידי מאו דזה-דונג. רוזנפלד תכנן את התשתית הרפואית של הצבא והיה אחראי על בניית בתי-חולים ועל הכשרת צוותי הרפואה. באביב 1944 יזם הקמת בית חולים, שהופצץ על ידי הצבא היפני ונבנה מחדש ב-1946.
ב-1945 מונה לרופא הראשי של הארמייה הראשונה במנצ'וריה.

בשנת 1949, לאחר סיום מלחמת האזרחים הסינית בניצחון המפלגה הקומוניסטית והקמת הרפובליקה העממית של סין, פרש רוזנפלד מתפקידיו.
בנובמבר אותה שנה הוא שב לאוסטריה לחפש אחר בני משפחתו, שחלקם נספו בשואה. ניסיונותיו לחזור לסין נתקלו בקשיים. הוא ניסה להגר לארצות הברית ולהתאחד עם אחיו, אולם נדחה עקב שירותו בצבא הסיני.
באוגוסט 1951 עלה לישראל, בה התגורר אחיו הצעיר. רוזנפלד התגורר בתל אביב ועבד בבית-החולים אסותא.
נפטר כתוצאה מהתקף לב ונקבר בבית העלמין קריית שאול.

זכרו והנצחתו 
מאז כינון היחסים הדיפלומטיים בין ישראל לסין ב-1993 נוהגים אורחים סינים רמי-דרג המגיעים ארצה לעלות לקברו, וזכרו משמש סמל לידידות בין סין לישראל. באוקטובר 1999 הוקדשה לו תערוכה בבית התפוצות - "חייו של ד"ר יעקב רוזנפלד". במסגרת "שנת סין" של משרד החוץ האוסטרי נפתחה באוקטובר 2006 במוזיאון היהודי בווינה תערוכה על חייו ופועלו.

בסין נבנתה אנדרטה לזכרו ורחובות נקראו על שמו. בית החולים במחוז שאנדונג שבו עבד נקרא על שמו הסיני - לו שנג (Luo Sheng), ופסלו הוצב שם בשנת 1992. בשנת 2003, במלאת מאה שנה להולדתו, הנפיק הדואר הסיני סדרת בולים מיוחדת לכבודו. פסל של יעקב רוזנפלד הוצב ב-2016 במוזיאון הפליטים היהודים בשאנגחאי.
בספטמבר 1993 הוצב בכניסה לבית החולים בגראץ תבליט לזכרו.

ראו גם 
ריכרד פריי

לקריאה נוספת 
 החיבור המקיף ביותר על חייו של יעקב רוזנפלד ראה אור באוסטריה ב-1993 :

 יומניו של רוזנפלד  מן השנים 1941–1949, שבהן שירת בצבא הסיני, נערכו ופורסמו ב-2002:

 אהרן שי, "יעקב רוזנפלד הוא לואו שֶׁנְגַטֶה - רופא יהודי וגיבור סין המהפכנית", בתוך: עתמול - עיתון לתולדות ארץ ישראל ועם ישראל, יד יצחק בן צבי, גיליון 260, ינואר 2019, עמודים 5–8.

קישורים חיצוניים 

 
 יעקב רוזנפלד באתר מוזיאון הלוחם היהודי במלחמת העולם השנייה
 "הגנרל היהודי של מאו" באתר הרדיו הבינלאומי של סין (בשפה העברית)
 קורות חייו 
 דנה קסלר, הסאגה הסינית של הרופא היהודי מוינה, באתר אנו, 21 במרץ 2023

הערות שוליים 

הרפובליקה העממית של סין: היסטוריה
רופאים יהודים אוסטרים
הרפובליקה העממית של סין: צבא וביטחון
אסירים במחנה הריכוז דכאו
אסירים במחנה הריכוז בוכנוואלד
סין: בריאות ורפואה
יהודים סינים
אישים הקבורים בבית הקברות קריית שאול
רופאים סינים
גנרלים יהודים
ישראלים שנולדו ב-1903

ישראלים שנפטרו ב-1952
יהודים שהוצלו בשואה על ידי חסידי אומות עולם